DOI: 10.14457/tu.the.2021.1170
title: การนำนโยบายที่เกี่ยวข้องกับการเปิดประเทศในสถานการณ์การแพร่ระบาดของ COVID – 19 มาบังคับใช้: กรณีศึกษา ถนนข้าวสาร เขตพระนคร กรุงเทพฯ

description: การค้นคว้าอิสระ เรื่อง การนำนโยบายที่เกี่ยวข้องกับการเปิดประเทศในสถานการณ์การแพร่ระบาดของ COVID – 19 มาบังคับใช้ กรณีศึกษา ถนนข้าวสาร เขตพระนคร กรุงเทพฯ มีวัตถุประสงค์เพื่อศึกษาการนำนโยบายที่เกี่ยวข้องกับการเปิดประเทศในสถานการณ์การแพร่ระบาดของ COVID – 19 มาบังคับใช้ในพื้นที่ถนนข้าวสารของสำนักงานเขตพระนคร ผลกระทบและการบริหารจัดการของผู้ประกอบการค้าถนนข้าวสาร ในการปฏิบัติตามนโยบายที่เกี่ยวข้องกับการเปิดประเทศในสถานการณ์การแพร่ระบาดของ COVID – 19 และเสนอแนะแนวทางในการปรับปรุงการบริหารจัดการพื้นที่ถนนข้าวสารและพื้นที่อื่น ๆ ในสถานการณ์การแพร่ระบาดของ COVID – 19 ในระยะต่อไป เพื่อใช้เป็นข้อเสนอแนะแนวทางในการปรับปรุงและพัฒนาการกำหนดนโยบายมาตรการ และการนำนโยบายมาบังคับใช้ ในพื้นที่ถนนข้าวสาร และพื้นที่อื่น ๆ ภายหลังการเปิดประเทศสอดรับกับการบริหารจัดการการแพร่ระบาดของ COVID – 19 ในระยะต่อไป ให้มีประสิทธิภาพและประสิทธิผลมากยิ่งขึ้น และใช้เป็นแนวทางในการดำเนินงานของสำนักงานเขตพระนครต่อผู้ประกอบการค้าถนนข้าวสาร และของหน่วยงานภาครัฐต่อผู้ประกอบการค้าในสถานที่ท่องเที่ยวในพื้นที่อื่น การศึกษาวิจัยครั้งนี้เป็นการศึกษาวิจัยเชิงคุณภาพ (Qualitative Research) มุ่งเน้นศึกษากลไก รูปแบบ และวิธีการ รวมทั้งปัญหาและอุปสรรค ในการขับเคลื่อนนโยบายไปสู่การปฏิบัติของสำนักงานเขตพระนคร และผลกระทบ ปัญหา อุปสรรค และการบริหารจัดการของผู้ประกอบการค้าถนนข้าวสาร โดยใช้เครื่องมือที่ใช้เก็บข้อมูล คือ การศึกษาวิจัยจากเอกสาร เพื่อศึกษา ค้นคว้า และรวบรวมเอกสารที่เกี่ยวพระราชบัญญัติ พระราชกำหนด คำสั่ง ประกาศ และข้อกำหนดที่เกี่ยวข้องกับการบริหารจัดการการแพร่ระบาดของ COVID – 19 ภายหลังการเปิดประเทศ ในพื้นที่ถนนข้าวสารของสำนักงานเขตพระนคร รวมทั้ง หนังสือ เอกสารทางราชการ เอกสารทางวิชาการ บทความ งานวิจัย และการสืบค้นข้อมูลทางอิเล็กทรอนิกส์ที่เกี่ยวข้อง และการศึกษาวิจัยจากการลงภาคสนาม โดยการสัมภาษณ์เชิงลึกผู้เกี่ยวข้อง ซึ่งเป็นผู้ปฏิบัติหน้าที่ในสำนักงานเขตพระนคร และผู้ประกอบการค้าถนนข้าวสาร เพื่อให้การเก็บรวบรวมข้อมูลมีความครอบคลุมผลการศึกษาพบว่า การนำนโยบายที่เกี่ยวข้องกับการเปิดประเทศในสถานการณ์การแพร่ระบาดของ COVID – 19 มาบังคับใช้ในพื้นที่ถนนข้าวสารของสำนักงานเขตพระนคร สามารถบรรลุวัตถุประสงค์ของนโยบายได้อย่างเป็นอย่างดี มีประสิทธิภาพ และประสิทธิผล เนื่องจากมีการบูรณาการความร่วมมือและการสื่อสารกับองค์การหรือหน่วยงานต่าง ๆ ที่เกี่ยวข้อง ทั้งหน่วยงานที่กำหนดนโยบาย หน่วยงานในพื้นที่เขตพระนคร และผู้ประกอบการค้าถนนข้าวสาร ในการร่วมกันกำหนดแนวทางการขับเคลื่อนนโยบาย การสร้างความรู้ความเข้าใจถึงวัตถุประสงค์ เป้าหมาย และขั้นตอนการปฏิบัติ รวมทั้งการประสานการปฏิบัติ ประกอบกับการที่สำนักงานเขตพระนครมีความรู้ความเชี่ยวชาญพื้นที่ถนนข้าวสาร และมีการบังคับใช้นโยบายอย่างเข้มงวดและสม่ำเสมออีกด้วย อย่างไรก็ดีการนำนโยบายไปปฏิบัติยังพบปัญหาและอุปสรรคบางประการ อาทิ นโยบายไม่สามารถตอบสนองต่อลักษณะและประเภทของกิจการในพื้นที่ถนนข้าวสาร และผู้ประกอบการค้าถนนข้าวสารต้องใช้ระยะเวลาค่อนข้างมากในการขอรับการประเมินมาตรฐานตามที่นโยบายกำหนด ทั้งนี้ ข้อเสนอแนะจากการศึกษา คือการกำหนดนโยบายก่อนที่จะนำมาบังคับใช้ควรมีกระบวนการมีส่วนร่วม และการรับฟังความคิดเห็นของหน่วยงานที่กำหนดนโยบาย และหน่วยงานที่นำนโยบายไปปฏิบัติ รวมทั้ง ผู้มีส่วนได้ส่วนเสีย หรือกลุ่มเป้าหมายในการดำเนินนโยบาย เพื่อให้นโยบายที่จะนำมาบังคับใช้มีความครอบคลุม สอดคล้องกับสถานการณ์ ลักษณะพื้นที่ ประเภทของสถานประกอบการ และมีขั้นตอนและเงื่อนไขที่มีความเหมาะสม และการบังคับใช้นโยบายของสำนักงานเขตพระนครควรมีการพัฒนาเครือข่ายความร่วมมือระหว่างองค์การหรือหน่วยงานอย่างเป็นทางการ เพื่อระดมองค์ความรู้ และทรัพยากร ที่มีความจำเป็นในการขับเคลื่อนนโยบาย และควรมีการพัฒนาเครือข่ายความร่วมมือร่วมกันกับประชาคมผู้ประกอบการค้าเพื่อสร้างความรู้ความเข้าใจร่วมกันในการขับเคลื่อนนโยบายไปสู่การปฏิบัติ และการสร้างการมีส่วนร่วมกันในการรับฟังความคิดเห็น พิจารณา เสนอแนะ และกำหนดแนวทางในการบังคับใช้นโยบาย รวมทั้ง การบรรลุวัตถุประสงค์ของนโยบายร่วมกัน